作者：赵崇嶓
词牌/韵律：归朝欢

paragraphs: 翠羽低飞帘半揭。
宝簟牙床凉似雪。
窗虚云母澹无风，隔墙花动黄昏月。
玉钗鸾坠发。
盈盈白露侵罗袜。
记逢迎，鸿惊燕婉，灯影弄明灭。
蜀雨巫云愁断绝。
罗带同心留绾结。
交枝红豆雨中看，为君滴尽相思血。
染衣香未歇。
夜阑天净魂飞越。
正销凝，一庭秋意，烟水浸空阔。